A Bizottság határozata
(1999. március 26.)
az emberi fogyasztásra szánt halászati termékek behozatalára feljogosított harmadik országok jegyzékének megállapításáról szóló 97/296/EK határozat módosításáról
(az értesítés a C(1999)768. számú dokumentummal történt)
(EGT vonatkozású szöveg)
(1999/244/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 98/603/EK határozattal [1] módosított, az egyes állati eredetű termékek, halászati termékek és élő kéthéjú kagylók tagállamokba történő behozatalára jogosult harmadik országbeli létesítmények átmeneti időszakra szóló, ideiglenes jegyzékei összeállításának feltételeiről szóló, 1995. június 22-i 95/408/EK tanácsi határozatra [2] és különösen annak 2. cikke (2) bekezdésére és 7. cikkére,
(1) mivel a legutóbb az 1999/136/EK határozattal [3] módosított 97/296/EK bizottsági határozat [4] felsorolja azokat az országokat és területeket, amelyekből az emberi fogyasztásra szánt halászati termékek behozatala engedélyezett. Az I. melléklet I. része felsorolja azon országok és területek nevét, amelyekre különleges határozat vonatkozik, a II. rész pedig megnevezi azokat, amelyekre a 95/408/EK határozat 2. cikkének (2) bekezdése vonatkozik. A II. melléklet azokat az országokat és területeket sorolja fel, amelyekből a behozatal a 91/493/EGK irányelv 11. cikke (7) bekezdésének feltételei mellett 1999. január 31-ig volt engedélyezett;
(2) mivel az 1999/245/EK bizottsági határozat [5] különleges behozatali feltételeket szab a Seychelle-szigetekről származó halászati és akvakultúrás termékek esetében. Mivel emiatt a Seychelle-szigeteket fel kell venni az emberi fogyasztásra szánt halászati termékek behozatalára feljogosított országokat és területeket tartalmazó I. melléklet I. részének jegyzékébe;
(3) mivel Francia Polinézia, Gabon és Saint Pierre és Miquelon adatokat szolgáltattak arról, hogy megfelelnek az egyenértékű feltételeknek, és képesek biztosítani, hogy az általuk a Közösségbe kivitt halászati termékek megfelelnek a 91/493/EGK irányelv egészségügyi követelményeinek, következésképpen az említett országoknak és területeknek a jegyzék II. részébe történő felvételével a fent említett jegyzéket módosítani kell;
(4) mivel a Kazahsztánban végrehajtott ellenőrző látogatás során megfigyelt komoly hiányosságok miatt a kaviár behozatalát nem lehet engedélyezni, és emiatt Kazahsztánt törlik a jegyzék II. részéből;
(5) mivel a II. mellékletben felsorolt harmadik országokból származó behozatal 1999. február 1. óta már nem engedélyezett;
(6) mivel az e határozatban előírt intézkedések összhangban vannak az Állat-egészségügyi Bizottság véleményével,
ELFOGADTA EZT A HATÁROZATOT:
1. cikk
E határozat melléklete a 97/296/EK határozat I. és II. mellékletének helyébe lép.
2. cikk
Ennek a határozatnak a tagállamok a címzettjei.
Kelt Brüsszelben, 1999. március 26-án.